Gangnam Style

**Gangnam Style** ( ) korejska je komična pesma pevača Saja. Pesma je imala premijeru 15. jula 2012, kao prvi singl sa njegovog šestog studijskog albuma PSY 6 (Six Rules), Part 1. Gangnam stajl se odmah popela na vrh nacionalne top liste Južne Koreje. Dana 21. decembra 2012, oko 16:50 po srednjeevropskom vremenu, muzički spot ove pesme je postao prvi u istoriji interneta koji je viđen preko milijardu puta. Do 22. decembra 2012. viđen je preko 1,01 milijardu puta na Jutjubu.

Pesma, njen muzički klip i duhoviti plesni pokreti su postali izuzetno popularni avgusta 2012. i prerasli u fenomen pop kulture. Muzički kritičari su pesmi dali ocene od delimično negativnih, do vrlo pozitivnih, pri čemu su hvaljeni zarazni ritam i zabavni originalni ples. Video je dobitnik nagrade MTV Evropa za Najbolji video 2012. Pesma je postala inspiracija za mnogobrojne parodije i druge video klipove, kao i za fleš mobove u Parizu, Rimu i Milanu sa desetinama hiljada učesnika. Nemački mediji su najavili da će se najveći fleš mob u svetu okupiti na novogodišnju noć kod Brandenburške kapije u Berlinu, i da će tada grupa od milion ljudi igrati uz Gangnam stajl.

Do kraja 2012. pesma se popela na vrh top lista u više od 30 zemalja, među kojima su: Australija, Kanada, Francuska, Nemačka, Italija, Rusija, Španija i Ujedinjeno Kraljevstvo. Pesma je u Japanu primljena mlako, dok je u Kini postala pesma koja se najviše skida sa interneta (lista Bajdu 500), dok su državni mediji ocenili da ova pesma ima „divnu melodiju“.

Kako je popularnost pesme rasla, tako su i njene plesne pokrete počeli da imitiraju poznate ličnosti, kao što su američki predsednik Barak Obama, britanski premijer Dejvid Kameron,, novoizabrana predsednica Južne Koreje Pak Kun He, šampion Formule 1 Sebastijan Fetel, atletičar Jusein Bolt, bokser Mani Pakjao, fudbaleri Kristijano Ronaldo i Kaka, teniserka Marija Šarapova, teniseri Novak Đoković i Rodžer Federer kao i Generalni sekretar UN Ban Ki Mun, koji je pohvalio ovu pesmu kao moguću „snagu za globalno dobro“.
 
## Značenje pesme
Fraza *Gangnam stil* je korejski neologizam koji se odnosi na stil života u elitnoj četvrti Gangnam grada Seula. Za stanovnike ove četvrti smatra se da su „u trendu“, moderni, i da poseduju izvestan pedigre. Pesma govori o „savršenoj devojci koja zna kada da bude rafinirana, a kada da pokaže svoju divlju ćud“. Refren ove pesme 오빤 강남 스타일 (Opan Gangnam stajl) se prevodi kao „Veliki brat je Gangnam stajl“, gde Saj aludira na sebe; Opa je korejska reč kojom devojke nazivaju starije muške prijatelje, ili stariju braću. Tokom intervjua za Njujork tajms Saj je otkrio da su obožavaoci u Koreji imali velika očekivanja od njegovih igračkih sposobnosti, tako da je bio pod velikim pritiskom. Da bi ostvario ono što se od njega očekivalo, dugo je proučavao nove varijante plesa, dok nije posle tridesetak neprospavanih noći došao do konačne verzije Gangnam stajl plesa. Uz konsultaciju sa koreografom, pokušao je sa raznim komičnim plesnim elementima inspirisanim životinjskim pokretima, uključujući pokrete pande i kengura, pre nego što se odlučio za kombinaciju konjskog kasa i ponašanja jahača koji drži uzde, vitla lasom i povremeno „galopira“ u stranu.

## Reference

## Vanjske veze

* Gangnam stajl - prevod na srpski
* PSY - GANGNAM STYLE (강남스타일) M/V - YouTube.